Bio sam najniži specijalac, a s Laudom sam ležao u bolnici...

Radio sam u policiji, Mladen Markač ubacio me preko veze. Preživio sam ugriz poskoka te na maskenbalu u Beču osvojio nagradu kao CRO Shrek. Zbog Hrvatske sam propustio operaciju i ostao bez novca, priča Mičić

<p>Zovem se <strong>Marinko Mičić </strong>i zbog hrvatskih sam rukometaša čak odgodio operaciju, otkrio nam je definitivno najupečatljiviji hrvatski navijač u Beču.</p><p><strong>POGLEDAJTE VIDEO:</strong></p><p>Vjerojatno ste ga već vidjeli, ma morali vidjeti jer njegova je maska pobjednik turnira. Shrek obojen u kockice, pa nije bilo teško smisliti ime CRO-Shrek.</p><p>- Vi ste me proslavili i zato vam hvala. Odakle mi ideja? Prije nekoliko godina bio je ovdje maskenbal u Beču i budući da volim te stvari, naručio sam masku preko interneta. Osvojio sam nagradu i onda kad smo igrali protiv Rusije u četvrtfinalu nogometnog SP-a, obojio sam masku u kockice.</p><p>Međutim, ona nije pomogla da u subotu uđe u dvoranu i navija protiv Njemačke.</p><p>- Išao bih ja, ali nisam imao novca da platim kartu jer ovdje traže nebulozne cifre. Ali definitivno dolazim na Češku i onda Španjolsku.</p><p>Rukometaši, nogometaši... Svejedno mu je tko igra.</p><p>- Ma bio sam i na Svjetskom nogometnom prvenstvu u Njemačkoj 2006., išao u Švedsku. Koliko sam ukupno potrošio na Hrvatsku? Eto toliko da sad nemam za kartu.</p><p>Iz biografije ovog 49-godišnjeg Slavonca zanimljivosti ima za napisati cijelu knjigu.</p><p>- Radio sam u policiji, Mladen Markač ubacio me preko veze. Sa svoja 162 cm bio sam najniži specijalac. Dao sam sporazumni otkaz 1997. godine i otad sam ovdje u Austriji. Sad ću se kandidirati za načelnika Općine Vrbanja kod Županje. </p><p>Dobar je kuhar s naglaskom na čobanac za kuglački klub, a prije kuhanja je...</p><p>- Trenirao sam nogomet, kad sam trebao prijeći u Cibaliju, taman sam slomio nogu. Trenirao sam i jiu-jitsu 10 godina. Međutim, sada je zdravlje narušeno, 70-postotni sam invalid. Ugrizao me poskok, jedva sam živ ostao. Bio sam i u bolnici zajedno s <strong>Nikijem Laudom</strong> prije nego je preminuo.</p><p>Za kraj Shrekova poruka svim navijačima.</p><p>- Ja sam dinamovac, ali navijam i za Hajduk, Rijeku, Osijek... Samo što naši ljudi nikako da shvate da smo svi Hrvati.</p>